b'\n_START_ARTICLE_\nAbraham Wald\n_START_SECTION_\nBiografi\n_START_PARAGRAPH_\nAbraham Wald ble f\xc3\xb8dt i 1902 i dagens Cluj-Napoca (ungarsk Kolozsv\xc3\xa1r, tysk Klausenburg) i Transilvania (Erd\xc3\xa9ly, Siebenb\xc3\xbcrgen), som den gang h\xc3\xb8rte til den ungarske riksdelen av \xc3\x98sterrike-Ungarn. Omr\xc3\xa5det ble rumensk etter f\xc3\xb8rste verdenskrig. Han gikk ikke p\xc3\xa5 skole, men ble undervist hjemme av sine j\xc3\xb8diske foreldre._NEWLINE_Wald studerte f\xc3\xb8rst ved Kong-Ferdinand-universitetet i sin hjemby. Fra 1927 til 1931 tok han doktorgrad i matematikk under veiledning av Karl Menger ved Universitetet i Wien. I\xc2\xa0Wien arbeida han f\xc3\xb8rst med geometri, deretter fremfor alt med \xc3\xb8konomi og \xc3\xb8konometri._NEWLINE_Etter \xc3\x98sterrikes Anschluss i 1938 emigrerte Wald til USA, der han fikk en stilling ved Columbia University og jobba hovedsakelig med statistikk. Han ble utnevnt til professor i 1941. Wald d\xc3\xb8de i en flystyrt p\xc3\xa5 vei til en gjesteforelesning i India i 1950.'